ITO bakal lancar bantuan web, aplikasi bagi pacu perjalanan tuntutan motor digital negara
KUALA LUMPUR: Kebanyakan penanggung insurans dan pengendali takaful (ITO) dijangka melancarkan penyelesaian Bantuan Tepi Jalan Digital atau DRA melalui laman sesawang dan aplikasi mudah alih pada 2023 – 2024 dalam memacu perjalanan tuntutan motor digital negara, kata Bank Negara Malaysia (BNM). Berdasarkan Laporan 2022 yang dikeluarkan BNM, langkah itu akan membolehkan pelanggan menguruskan semua aspek proses tuntutan mereka dengan mudah melalui aplikasi tersebut, dari saat kemalangan dimaklumkan kepada ITO sehinggalah penerimaan kenderaan yang telah dibaiki. “Dalam kalangan ITO, penggunaan teknologi secara lebih meluas seperti telematik, analisis data serta automasi proses akan meningkatkan lagi kepantasan, kecekapan dan ketepatan proses tuntutan di samping mengawal penipuan dengan lebih berkesan,” katanya. BNM percaya penyelesaian digital dapat mengatasi pelbagai kesukaran yang wujud dalam proses tuntutan insurans dan takaful motor di Malaysia kerana pengguna terdedah pada amalan yang memudaratkan di tempat kemalangan atau kenderaan rosak. “Pihak tidak bertanggungjawab yang muncul di tempat kejadian sering mengambil kesempatan terhadap mangsa kemalangan. Mereka mungkin mendesak mangsa membenarkan kenderaan mereka ditunda tanpa memaklumkan kepada ITO yang berkenaan, atau berurusan dengan pihak yang tidak diketahui bagi mengendalikan aspek-aspek tuntutan. “Mangsa mungkin dikehendaki membayar fi untuk tindakan tersebut. Kenderaan rosak yang ditunda ke bengkel yang tidak diketahui reputasinya boleh meningkatkan kebimbangan tentang keselamatan berikutan penggunaan alat ganti yang tidak tulen atau kerja pembaikan yang tidak mencapai standard,” kata BNM. Amalan yang tidak sihat ini akhirnya turut menyumbang kepada risiko penipuan insurans yang lebih besar dan tuntutan yang agak tinggi akibat kos pembaikan dan alat ganti yang ditokok tambah. Selain itu, proses tuntutan secara manual dalam kalangan ITO sering kali menyebabkan masa yang lama terpaksa diambil untuk meluluskan dan menyelesaikan tuntutan. Justeru, BNM menyeru ITO untuk menambah baik pengalaman serta hasil tuntutan pelanggan dengan beralih kepada penyelesaian digital agar sejajar dengan aspirasi yang digariskan dalam Pelan Sektor Kewangan 2022–2026. Katanya, usaha ITO untuk mendidik pengguna tentang DRA serta menggalakkan penggunaannya akan turut dipergiat bagi meningkatkan kesedaran dan keupayaan pelanggan dalam menguruskan proses tuntutan. – Bernama 
See author's posts
